text: Flyvende trampolin i Grindsted
  02 juni 2010 kl. 13.47
  Den lettede pludselig og fløj et halvt hundrede meter gennem luften, hvorefter den røg ned på naboens terrasse.
  Anker Knudsen i Grindsted siger, det må have været en skypumpe. Hvordan kan den ellers lette fra en have på Sydtoften i det sydøstlige Grindsted og fortsætte ind til naboen? 
  - Det er godt nok lidt underligt, siger Anker Knudsen, for meteorologerne siger, at vandet omkring Danmark er for koldt til, at der kan dannes skypumper.
  Men det kan ikke være andet, siger Anker Knudsen. For hvad kan ellers få en trampolin med en diameter på fem-seks- meter ud på en flyvetur? 
  Han siger, det må være en advarsel til alle, der har en trampolin i haven. Den skal gøres godt fast i jorden. Ellers er der risiko for at den letter fra jorden og ødelægger et eller andet.
  